Крајињани су потпали под власт Турака око 1465. године, након чега је њихова област прикључена "Херцеговачком вилајету", који је око 1482. године реорганизован као Херцеговачки санџак.. Током раздобља турске власти, највећи део неретљанске Крајине је био организован као нахија "Приморје", а најзначајније место у тој области била је Макарска. Током Кандијског рата (1645-1669), на тим просторима је дошло до знатног покрета становништва, а масовна миграциона кретања су настављена и током Морејског рата (1684-1699), када је највећи део неретљанске Крајине потпао под млетачку власт, путем укључивања у састав Млетачке Далмације.